Es posa en marxa un nou curs d'educació ambiental al Camp de Morvedre
17 de setembre 2018

![](/media/tdihhoqi/71-casapenya3.jpg)

Un curs més, la Comissió d'Educació Ambiental d'Acció Ecologista-Agró Camp de Morvedre junt amb la regidoria de Medi Ambient de l’Ajuntament de Sagunt, aposten per difondre i posar en valor els espais naturals de la comarca amb visites guiades per a alumnes de primària i secundària a La Casa Penya, els Estanys d'Almenara, la Font de Quart, el Riu Palància, la Marjal dels Moros i El Garbí. A més a més, gràcies al conveni d'educació ambiental amb l'Ajuntament de Sagunt, este curs 2018-2019 tornarà el Dia Escolar de l'Arbre amb els col·legis de la capital del Camp de Morvedre i el projecte Participa! amb els instituts.

  

Difondre i posar en valor els espais naturals de la comarca entre xiquets, adolescents i joves. Este és el gran repte de l’Ajuntament de Sagunt i Acció Ecologista-Agró Camp de Morvedre i amb este objectiu es conviden a col·legis i instituts a descobrir i viure els tresors naturals que tenim més a prop de casa. 

  

**Dia Escolar de l'Arbre i projecte Participa!**

  

L'oferta educativa per a este curs consta de dues activitats més: el Dia Escolar de l'Arbre i el projecte Participa! Estes dues iniciatives formen part del Programa Municipal d'Educació Ambiental de l'Ajuntament de Sagunt i estan dirigides als centres educatius de la capital del Camp de Morvedre. El Dia Escolar de l'Arbre consistix en un taller sobre la importància de la vegetació, les amenaces que patixen els nostres boscos i què es pot  fer per a millorar el seu estat de conservació. Després es planten espècies aromàtiques amb els xiquets i les xiquetes al pati de l'escola o en un parc proper.

![](/media/5bwb5usu/71-casapenya2.jpg)  

Per la seua part, el projecte Participa! té com a objectiu fomentar la participació ciutadana en matèria de medi ambient entre els alumnes de secundària. Amb este repte, el projecte consta de tres dinàmiques. Primer, es realitza un taller a l'institut sobre participació ciutadana i medi ambient i, després, els alumnes passen a l'acció amb una jornada de camp en algun espai natural de Sagunt. Finalment, en una tercera sessió els adolescents treballen les conclusions de la seua acció mediambiental i com transmetre-la a la resta de la població.  

  

Tots els centres que desitgen sumar-se a qualsevol d'estes activitats d'educació ambiental únicament hauran d'enviar un correu electrònic a agromorvedre@gmail.com o telefonar de matins al 960 263 617. 

*   [](http://www.facebook.com/sharer.php?u=https://aytosagunto.es/va/actualitat/es-posa-en-marxa-un-nou-curs-d-educacio-ambiental-al-camp-de-morvedre/ "Facebook")
*   [](http://twitter.com/share?url=https://aytosagunto.es/va/actualitat/es-posa-en-marxa-un-nou-curs-d-educacio-ambiental-al-camp-de-morvedre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/es-posa-en-marxa-un-nou-curs-d-educacio-ambiental-al-camp-de-morvedre/ "Linked In")
*   [](mailto:?body=https://aytosagunto.es/va/actualitat/es-posa-en-marxa-un-nou-curs-d-educacio-ambiental-al-camp-de-morvedre/)